གང་ལྟར།དགག་སྒྲུབ་རང་བཞིན་ཅན་གྱི་རྩོམ་ཡིག་ཅིག་ལ་མཚོན་ལ།ཟུར་མི་འདྲ་བའི་ངོས་གཉིས་ནས་ཅིས་ཀྱང་གླེང་ཡང་དགོས་ལ།གླེང་ཚུལ་ཡང་།ཁྱད་པར་འཕགས་བསྟོད་ལས།བདག་ནི་སངས་རྒྱས་ཕྱོགས་མི་འཛིན།།སེར་སྐྱ་སོགས་ལ་མི་སྡང་ཞིང་།།གང་ཞིག་རིགས་པ་ལྡན་པའི་ཚིག།དེ་ཉིད་སྟོན་པར་ཡོངས་སུ་འཛིན།།ཞེས་གསུངས་པ་ནང་བཞིན་འཁྱོང་ཚེ།ད་གཟོད།མངར་སྐྱུར་གྱི་བྲོ་བ་ཏོག་ཙམ་ཞིག་ཡོད་པར་མ་ཟད།དགག་སྒྲུབ་སྙིང་སྟོབས་ཟེར་ཡ་དེ་ཡང་མདངས་གསལ་ཞིང་།མདོག་བཀྲ་བ་སྟེ།བསམ་གཞིག་སྣ་ཚོགས་ཀྱི་འོད་ཟེར་འཕྲོ་བའི་ཤེས་རབ་ཀྱི་གོང་བུ་ཟླ་མེད་ཅིག་ཏུ་འགྱུར་བར་ངེས་པས།ཕྲན་གྱིས་ཀྱང་།སྐབས་འགའ་རེ་དང་།དོན་རེ་ཟུང་གི་ཐད་དུ་བགྲོ་ཞིང་གླེང་བའི་གཏམ་ལ་ངར་ཤུགས་ཀྱི་བླ་སྲོག་ལྡན་ཞིང་།སྒལ་ཚིགས་ཀྱི་སྲ་བརྟན་མངོན་ཆེད་དུ་ཨེན་ཙམ་ཤུགས་དྲག་པའི་རྣམ་འགྱུར་འགའ་རེ་བསྟན་པ་མ་གཏོགས།གཞན་དུ་མི་བདེན་རྫུན་སྒྲིག་གི་ཞྭ་མོ་དང་།དགོས་མེད་སྙད་འཚོལ་གྱི་ཀླན་ཀ་སོགས་མགོ་བའི་ནད་བཞིན་སྤངས་བར་བྱས་ཡོད།མ་ཟད།གུས་པོའི་རེ་འདོད་ཀྱི་འཁྱེར་སོ་དང་མོས་འདུན་གྱི་འཇུག་ཡུལ་དངོས་མ་དེ།དད་པ་ལ་རྒྱ་རུ་མི་འཛིན་ཞིང་།དོགས་སེམས་ང་རྒྱལ་དུ་མི་རློམ་པར།དྲང་པོ་དྲང་བཞགགཟུར་མེད་གཡོན་མེད།བདེན་པ་བདེན་རྐྱང་གི་སྒང་ནས་ལྟ་ཚུལ་ལན་གཅིག་རྗོད་འདོད་པ་དེ་ཡིན་པས།སྐབས་དང་སྐབས་སུ་མ་ཤེས་མ་དཔྱོད་པའི་དབང་གིས་སུ་དང་གང་ལ་ཕོག་ཐུག་དང་།ཐུགས་ཡིད་སུན་པའི་རྐྱེན་དུ་གྱུར་ཚེ་གནོང་འགྱོད་ཆེན་པོའི་སྒོ་ནས་དགོངས་སེལ་ཞུ་བ་ཡིན།